DA Den Europæiske Unions Tidende CE 88/432

(2004/C 88 E/0437)

SKRIFTLIG FORESPØRGSEL E-2690/03

af Erik Meijer (GUE/NGL) til Kommissionen

(10. september 2003)

Om: De schweiziske kantoners beføjelser til på egen hånd at udvikle sig til skattely for internationale virksomheder

1. Er Kommissionen vidende om, at i Schweiz henhører beskatning af de virksomheder, som er registreret i landet, under de enkelte kantoner og ikke under Det Schweiziske Forbund, som de alle tilhører, og at der derfor kan være forskel på selskabsskatten i de enkelte kantoner?

2. Er Kommissionen også vidende om, at denne skattekonkurrence mellem de schweiziske kantoner har resulteret i, at kantonen Schwyz er blevet officielt hjemsted for nogle internationale virksomheder eller for dele af disse, som kun har et mindre kontor og en postboks her, og at især den nordlige del af kantonen, der befinder sig i byen Zürichs indflydelsessfære, især distrikterne Höfe med byerne Pfäffikon (Sz) ved Zürichsee, Schindellegi og Feusisberg er blevet attraktive steder i denne forbindelse?

3. Har Kommissionen kendskab til, hvor mange virksomheder, som ikke i første række udøver deres aktiviteter i Schweiz, men derimod i EU, der har flyttet deres officielle hjemsted for virksomheden eller dele af denne til kantonen Schwyz?

4. Opretholder Kommissionen direkte kontakter med kantonen Schwyz og ikke blot med Det Schweiziske Forbund ud fra ønsket om at begrænse skattekonkurrencen ikke blot internt i EU, men også i de tilgrænsende nabolande?

5. Hvis svaret på spørgsmål 4 er bekræftende, hvad har resultatet af forhandlingerne været? Hvis svaret derimod er benægtende, hvornår vil der så blive indledt forhandlinger?

6. Er det muligt at indføre sanktioner som pressionsmiddel mod kantonen Schwyz, der ikke rammer hele Schweiz? Vil Kommissionen om nødvendigt gøre brug af denne mulighed?

Svar afgivet på Kommissionens vegne af Frits Bolkestein

(16. oktober 2003)

Kommissionen er klar over, at Schweiz' forbundssystem åbner mulighed for, at der opkræves selskabsskat på forbunds-, kanton- og kommuneplan, og at de forskellige kantoner kan anvende forskellige selskabsskattesatser. De deraf følgende forskelle i skattesats mellem de forskellige kommuner i Schweiz har i mange år været genstand for en intern politisk debat i Schweiz. Kommissionen har ingen specifikke oplysninger om virkningerne af skattekonkurrencen mellem kantoner i Schweiz, og den har heller ingen specifikke oplysninger om, hvor mange af de virksomheder, som i hovedsagen driver forretning i Unionen, der har hjemsted i den schweiziske kanton Schwyz.

Det ærede medlems spørgsmål synes at antyde, at kantonen Schwyz tiltrækker passiv investering, uden at der foregår nogen egentlig økonomisk virksomhed, eller uden at der overføres nogen egentlig økonomisk tilstedeværelse til Schwyz. Det skal imidlertid bemærkes, at medlemsstaternes skattelovgivning og deres bilaterale skattetraktater med Schweiz indeholder specifikke regler, som begrænser mulighederne for skatteplanlægningsstrukturer, som involverer såkaldte postkasseselskaber. De fleste af medlemsstaterne har desuden specifikke foranstaltninger mod misbrug i indenlandsk lovgivning til at modvirke aggressive skatteplanlægningsstrukturer, som baseres på en kunstig lokalisering af passiv investering i lavt beskattede jurisdiktioner.

Med hensyn til skattekonkurrence mener Kommissionen, at redelig skattekonkurrence kan have positive virkninger, fordi den mindsker unødvendigt høje skattebyrder og øger Unionens konkurrenceevne. Uredelig skattekonkurrence, som i væsentlig grad påvirker lokaliseringen af erhvervsaktiviteter uden som helhed at give positive virkninger, er skadelig. Kommissionen deltager af denne grund aktivt i arbejdet mod skadelig skattekonkurrence i den udvidede Union, navnlig arbejdet med adfærdskodeksen. Af samme grund har Kommissionen også været aktivt engageret i arbejdet i Organisationen for Økonomisk Samarbejde og Udvikling (OECD) mod skadelig skattepraksis, som er af globalt tilsnit, og hvormed man søger at ændre adfærden hos både skattely og OECD's medlemslande (herunder Schweiz), i det omfang de deltager i skadelig skattekonkurrence.

Drøftelserne hidtil både på EU-plan og i andet regi, herunder OECD, har alene foregået med Schweiz, da det er forbundsmyndighederne, der har ansvaret for de internationale forbindelser. Folkeretten kræver, at Fællesskabet skal respektere den forfatningsfæstede fordeling af beføjelser i Schweiz og føre konsultationer med forbundsregeringen.

Det kan ikke udelukkes, at der vil blive fulgt en anden tilgang i fremtiden, men Kommissionen har tillid til, at ovennævnte tilgang i øjeblikket giver de bedste muligheder for at sikre redelig skattekonkurrence på et virkeligt globalt niveau, og den ønsker ikke for nærværende at overveje andre foranstaltninger.